
"Benzin, te drága"- A hazai üzemanyagpiac átfogó elemzése

Kutatási témánkat a mindennapok ihlették, hiszen az egyre növő üzemanyagárak
globális problémát jelentenek, részévé váltak mindennapjainknak. Kutatásunk fő
vizsgálata a hazai nagy olajvállalatok vagyoni, pénzügyi és jövedelmi elemzésére
irányult. Célunk közt szerepelt, hogy a hazai vállalatok eredményességéről pontos
képet kapjunk.
Munkánk során megvizsgáltuk az üzemanyagárak összetevőit, a benzin, gázolaj és
LPG autógáz árainak változását az elmúlt 3 évben. Kitértünk az árakat befolyásoló
eseményekre, mint például a jövedéki adó és az általános forgalmi adó emelkedése.
Mély interjút készítettünk egy kisvállalkozóval az autók LPG autógáz rendszerűvé
történő átalakításáról. Primer kutatást végeztünk, mely során egy rövid kérdőív
segítségével felmértük a fogyasztók tűréshatárát. A primer kutatás segítségünkre
szolgált egyik hipotézisünk megválaszolásában.
A hazai vállalatok elemzését a rendelkezésünkre álló beszámolókból tudtuk
elkészíteni. Hipotéziseket állítottunk fel a vállalatok működésére, eredményességére
vonatkozóan, amelyekre az elemzés során kerestük a választ. Az eszköz- és
forrásszerkezeti, valamint horizontális mutatókon kívül hatékonysági és termelési
értékkel összefüggésben álló mutatókat alkalmaztunk az elemzés során, melyek
segítségével hipotéziseinkre választ kaptunk.



